Broj: 711-I-2326-P-524/22-03-17

Zagreb, 15. studenoga 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Sare Grašić, odvjetničke vježbenice kod odvjetnika Lovre Zovka,** za davanjem očitovanja,na 194. sjednici, održanoj dana 15. studenoga 2022., daje sljedeće:

**OČITOVANJE**

1. **Temeljem odredbe članka 9. ZSSI/21-a, obveznik koji je član uprave trgovačkog društva u većinskom vlasništvu jedinice lokalne samouprave trebao bi se izuzeti od potpisivanja ugovora o radu s osobom koja je s njime, temeljem tazbinskog srodstva, interesno povezana.**
2. **Iako nije u suprotnosti s odredbama ZSSI/21-a da Nadzorni odbor trgovačkog društva u većinskom vlasništvu jedinice lokalne samouprave sklopi ugovor o radu s osobom iz točke I. izreke, obveznik bi mogao ovlastiti drugu osobu, zaposlenika trgovačkog društva, koja ga mijenja u slučaju njegove odsutnosti ili spriječenosti, za sklapanje ovog ugovora kao i za poduzimanje svih drugih radnji vezanih za radno-pravni status povezane osobe.**
3. **Obveznik je dužan zapoleniku koji će ga zamjenjivati deklarirati okolnost tazbinske povezanosti, kao i o svemu navedenome obavijestiti Nadzorni odbor i javnost objavom na internetskoj stranici društva.**

Obrazloženje

Sara Grašić, odvjetnička vježbenica kod odvjetnika Lovre Zovka, podnijela je zahtjev za očitovanjem koji je u knjigama ulazne pošte zaprimljen 28. listopada 2022. pod brojem: 711-U-8590-P-524/22-01-3, povodom kojeg se vodi predmet broj P-524/22.

Podnositeljica u zahtjevu navodi da je obveznik koji je član uprave trgovačkog društva u kojem jedinica lokalne samouprave ima većinski udio u vlasništvu stranka navedenog Odvjetničkog ureda. Nadalje navodi kako se na natječaj za zapošljavanje koji je raspisalo predmetno društvo prijavila osoba koja se nalazi u tazbinskom srodstvu s članom uprave, te da je ista osoba jedina zadovoljila formalne uvjete natječaja i ostvarila uspjeh na testiranju znanja i intervju koje je provodilo Povjerenstvo za provedbu natječaja.

Navodi da je s tom osobom potrebno sklopiti ugovor o radu, te da trgovačko društvo nema zamjenika direktora, već 20-ak zaposlenih osoba. Također se iznosi da trgovačko društvo ima ustrojen Nadzorni odbor, kao i da isto tijelo, sukladno odredbama Zakona o trgovačkim društvima („Narodne novine“, broj 111/93., 34/99., 121/99., 52/00., 118/03., 107/07., 146/0.8, 137/09., 152/11., 111/12., 68/13., 110/15. i 40/19, u daljnjem tekstu: ZTD), nadzire vođenje poslova društva, što se ne može prenijeti na Nadzorni odbor koji prema članku 268. ZTD-a zastupa društvo prema upravi, ali ne i prema trećom osobama, odnosno radnicima trgovačkog društva. Ističe se da Uprava sklapa ugovor o radu s radnicima društva.

Podnositeljica traži očitovanje tko je u konkretnome slučaju ovlašten sklopiti ugovor o radu s navedenom osobom izabranom na javnom natječaju.

Člankom 3. stavkom 1. točkom 40. ZSSI/21-a propisano je da predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici navedenog Zakona.

Člankom 8. stavcima 3. i 4. ZSSI/21-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, ali se njegov sadržaj odnosi na tumačenje odredbe ZSSI/21-a, stoga Povjerenstvo povodom podnesenog zahtjeva daje sljedeće očitovanje.

Člankom 2. stavkom 1. ZSSI/21-a propisano je da u obnašanju javne dužnosti obveznici ne smiju svoj privatni interes stavljati ispred javnog interesa, dok je stavkom 2. istog članka Zakona propisano da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa) kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Člankom 9. stavkom 1. ZSSI/21-a propisano je da je obveznik dužan, ako se pojave okolnosti koje se mogu definirati kao potencijalni sukob interesa, deklarirati ga na odgovarajući način i razriješiti tako da zaštiti javni interes, dok je stavkom 2. istog članka Zakona propisano da će se obveznik izuzeti od donošenja odluka, odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba, ako nije drukčije propisano zakonom.

Sukladno članku 5. stavki 1. točki 6. ZSSI/21-a povezane osobe su članovi obitelji obveznika te ostale osobe koje se prema drugim osnovama i okolnostima opravdano mogu smatrati interesno povezanima s obveznikom. Stavkom 8. istog članka propisano je da privatni interes obuhvaća imovinsku i neimovinsku korist obveznika i povezanih osoba.

U ovoj bi situaciji, nakon provedenog javnog natječaja za prijam u radni odnos koji je provodilo trgovačko društvo u većinskom vlasništvu jedinice lokalne samouprave, isto društvo s jedinom osobom koja je prema navodima zahtjeva za očitovanje ispunila formalne uvjete natječaja te ostvarila uspjeh na testiranju, te je ujedno temeljem tazbinskog srodstva povezana s članom uprave, sklopilo ugovor o radu kako bi se zasnovao radni odnos. Također iz zahtjeva proizlazi da navedeni obveznik nije sudjelovao u provedbi javnog natječaja, već da je za to bilo zaduženo Povjerenstvo za provedbu natječaja.

Povjerenstvo utvrđuje da se osoba koja se s obveznikom nalazi u tazbinskom srodstvu smatra s njim interesno povezanom osobom, u odnosu na koju ne može biti nepristran i objektivan, s obzirom da se interesna povezanost u smislu odredbi ZSSI/21-a ne odnosi samo na financijsku ili materijalnu korist povezane osobe, već i na njihovu osobnu povezanost.

U toj se situaciji obveznik nalazi u potencijalnom sukobu interesa kojim treba pravilno upravljati te je, iako je kao direktor ovlašten sklapati ugovore o radu s radnicima društva, dužan izuzeti se od sklapanja ugovora o radu koji utječe na interese s njim povezane osobe, sukladno odredbi članka 9. ZSSI/21-a.

Prema navodima zahtjeva u istom trgovačkom društvu ne postoji zamjenik direktora, niti drugi član Uprave na kojeg bi obveznik mogao prenijeti svoje ovlasti vezane za sklapanje istog ugovora, dok Nadzorni odbor društva nadzire vođenje poslova društva od strane Uprave društva te je dvojbeno bi li se na njega u određenim okolnostima mogle prenijeti pojedine ovlasti uprave društva, s obzirom na nadležnosti upravnih i nadzornih tijela trgovačkih društava propisane Zakonom o trgovačkim društvima.

Iako nije u suprotnosti s odredbama ZSSI/21-a da obveznik zatraži da Nadzorni odbor sklopi navedeni ugovor o radu, Povjerenstvo smatra da bi obveznik mogao odrediti drugu osobu, zaposlenika trgovačkog društva koji nije član uprave društva,koji ga mijenja u slučaju njegove odsutnosti ili spriječenosti koji će biti ovlašten sklopiti ovaj ugovor te poduzimati i sve druge radnje vezane za radno-pravni status povezane osobe, pri čemu će ovom zaposleniku deklarirati okolnost tazbinske povezanosti, kao i o svemu navedenome obavijestiti Nadzorni odbor, koji će na taj način ostvariti svoju nadzornu ulogu nad zakonitošću rada uprave društva u pogledu predmetnog zapošljavanja i javnost objavom na internetskoj stranici trgovačkog društva.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositeljici, putem mail adrese
2. Objava na internetskoj stranici Povjerenstva
3. Pismohrana